**Jyväskylän ammattikorkeakoulu, ammatillinen opettajakorkeakoulu**

**OPINTO-OHJAAJANKOULUTUS (60 op)**

**TOIMINTAYMPÄRISTÖJEN KEHITTÄMISEN OPINTOKOKONAISUUS (AOTKOZ)**

**OPINTO-OHJAUKSEN KEHITTÄMINEN 10 op (AOTK1006)**

**Jokilaaksojen koulutuskuntayhtymän JEDUn opinto-ohjaussuunnitelma opetussuunnitelma-
perusteiseen ammatilliseen koulutukseen**

Virpi Niku

*Tämä artikkeli esittelee Jokilaaksojen koulutuskuntayhtymän (JEDU) opinto-ohjaussuunnitelmaa ja sen laatimiseen vaikuttaneita asioita. Opinto-ohjaus-suunnitelman tavoitteena on ollut yhtenäistää uuden koulutuskuntayhtymän periaatteet ja käytänteet opiskelijoiden opinto-ohjauksessa.*

**Miksi yhteinen opinto-ohjaussuunnitelma?**

Kalajokilaakson ja Siika-Pyhäjokialueen koulutuskuntayhtymien yhteenliittyminen (JEDU) vuoden 2012 alusta on tuonut mukanaan paitsi organisaatiomuutoksia myös toimintatapojen ja käytäntöjen selvittämistä ja yhtenäistämistä. Yksi yhteinen toiminta-alue, joka opiskelijan näkökulmasta tulisi olla selkeä ja edistää opiskelijoiden tasa-arvoa, on opinto-ohjaus.

JEDUlle on laadittu yhdistymisen myötä pedagoginen toimintaohje, joka uudessa koulutuskunta-yhtymässä vastaa opetussuunnitelman yhteistä osaa. Pedagoginen toimintaohje perustuu ammatillisesta koulutuksesta annettuihin määräyksiin ja säädöksiin ja huomioi Koulutuksen ja tutkimuksen kehittämissuunnitelman KESUn 2012–2016 linjaukset. JEDUn pedagoginen toimintaohje korostaa elinikäistä oppimista sekä koulutuksen ja työelämän tiivistä yhteistyötä. Lisäksi JEDU tukee ja vahvistaa yksilön elinikäistä kasvua ja ammatillista kehittymistä. Yksilöllisten opinto-polkujen mahdollistaminen edellyttää selkeää ja toimivaa ohjaussuunnitelmaa. (KESU 2012, 43–45.)

JEDUn Opinto-ohjaussuunnitelma on yksi pedagogisen toimintaohjeen liiteasiakirjoista. Opinto-ohjaussuunnitelmassa on siten huomioitava JEDUn pedagogisen toiminnan periaatteet samoin kuin otettava huomioon KESUn linjaukset mm. opinto-ohjaukseen liittyvistä asioista. Opinto-ohjaussuunnitelmalla halutaan varmistaa, että koulutuskuntayhtymän kaikissa ammattiopistoissa on yhtenäinen käsitys opintojen ohjauksesta, vastuualueet määriteltynä ohjauksen eri toimijoiden kesken sekä opinto-ohjauksen periaatteet ja tavoitteet. Opinto-ohjaussuunnitelma elää ajassa; sitä tarkistetaan ja päivitetään vuosittain JEDUn Opiskelijapalvelut -tiimin toimesta.

Lainsäädännössä todetaan, että opinto-ohjaus kuuluu osana ammatillisen perustutkinnon suorittamiseen ja on lisäksi opiskelijan subjektiivinen oikeus. Opinto-ohjaussuunnitelmassa korostetaan, että ohjausta tulee tarjota koko opiskelijan opintopolun ajan. Ohjauksen laatua seurataan mm. opiskelijoille tehtävillä kyselyillä (olo-, tulo- ja päättökyselyt, opintojakso-palautteet).

Opetushallituksen laatimassa valtakunnallisessa oppaassa *Ammatillisten perustutkintojen perusteiden toimeenpano* (2012) todetaan, että koulutuksen järjestäjä suunnittelee tiiviissä yhteistyössä eri koulutusalojen kanssa opinto-ohjauksen suunnitelmat ja toimintaohjeet (s.103). Opinto-ohjaussuunnitelmaa on sen laatimisvaiheessa käsitelty useaan otteeseen koulutus-kuntayhtymän Opiskelijapalvelut -tiimissä, jossa ovat edustettuina kaikkien ammattiopistojen opinto-ohjaajat ja tarvittaessa muutakin ohjaushenkilöstöä sekä opiskelijaedustaja. Lisäksi pedagogisen toimintaohjeen valmisteluryhmä on käsitellyt opinto-ohjaussuunnitelman. JEDUn johtoryhmä hyväksyy lopullisen opinto-ohjaussuunnitelman.

**Opinto-ohjaussuunnitelman sisältö**

Opinto-ohjaussuunnitelma sisältää ohjauksen tavoitteet ja sisällön sekä eri toimijoiden vastuualueet. Lisäksi opinto-ohjaustoimet on jaoteltu ajallisesti. Opinto-ohjaukselliset toimenpiteet alkavat jo opintoihin hakemisen vaiheessa ja jatkuvat aina tutkinnon suorittamiseen saakka. Kaikki tänä ajanjaksona tapahtuva ohjaus on sisällytetty opinto-ohjaussuunnitelmaan. (Numminen, Heino, Joronen-Vallin, Karlsson, Lerkkanen, Virtanen & Pirttiniemi, 2005, 67–70).

Opinto-ohjaussuunnitelmassa on huomioitu Lerkkasen (2005) ns. kolmen kukkulan ohjausmalli. Sen ulottuvuudet ovat oppimiseen ja opiskeluun liittyvä ohjaus, ammatilliseen suuntautumiseen liittyvä ohjaus ja persoonallisuuden kasvun ja kehityksen tukeminen. Erityisesti ammatilliseen kasvuun liittyvä ohjaus korostuu koulutuskuntayhtymän opinto-ohjaussuunnitelmassa. Suunni-telma huomioi osaltaan myös työssäoppimisjakson aikana tapahtuvan ohjauksen.

Opinto-ohjauksessa on tärkeä tietää toimijoiden vastuualueet, kuka ohjaa, missä vaiheessa ja miten. Eri toimijoiden vastuualueiden määrittäminen oli yksi kehittämistehtävän tarkoitus. Vastuualueet voivat olla jonkin verran erilaiset eri ammattiopistoissa, mutta tätä varten on laadittava myös ammattiopistokohtaiset ohjaussuunnitelmat. Uudessa toimintaympäristössä, jossa kaksi erillistä koulutuskuntayhtymää on liitetty yhdeksi organisaatioksi, tarvitaan yhteisesti sovitut toimintaohjeet, jotta opiskelijan opintojen suorittaminen toteutuu joustavasti opiskelijan henkilökohtaiset tavoitteet ja yksilölliset tarpeet huomioiden. Opinto-ohjaussuunnitelma vastaa osaltaan tähän tarpeeseen.

**Opinto-ohjaussuunnitelman laatimisprosessi**

Kehittämishankkeen määrittelyn jälkeen oli selvitettävä ne lait, asetukset ja säädökset, joissa määrätään opinto-ohjauksesta ammatillisella toisella asteella. Kahden eri koulutuskuntayhtymän olemassa olevat opinto-ohjaussuunnitelmat oli myös huomioitava, mutta lähtökohtana oli, että uusi opinto-ohjaussuunnitelma huomioi entistä tarkemmin opiskelijan yksilölliset opintopolut.

Opinto-ohjaussuunnitelman tekemistä pohdittiin aluksi pedagogisen toimintaohjeen valmistelu-työryhmässä. Laatimani opinto-ohjaussuunnitelman ensimmäinen versio oli kommentoitavana Opiskelijapalvelut -tiimissä, jonka jälkeen sitä käsiteltiin uudelleen valmistelutyöryhmässä. Uudessa versiossa oli huomioitu Opiskelijapalvelut -tiimin kommentit. Sen jälkeen halusin vielä Opiskelijapalvelut -tiimin kommentit uudesta versiosta varmistaen, että kaikilla tiimin jäsenillä on ajantasainen tieto opinto-ohjaussuunnitelman laatimisen vaiheista. Tämän jälkeen opinto-ohjaus-suunnitelmassa on huomioituna kaikkien opinto-ohjausta tekevien toimijoiden näkemykset.

**Kehittämisalueita**

Opinto-ohjaussuunnitelman laatimisen yhteydessä tuli ilmi joitakin kehittämishaasteita opinto-ohjauksessa. Jatkossa on kiinnitettävä erityistä huomiota opintojen alkuvaiheen ohjaukseen, jotta kaikki mahdollinen osaaminen voidaan tunnistaa ja tunnustaa opiskelijalta. Tämä vaatii prosessin avaamista ja kuvaamista. Ammattiopistot toimivat erilaisilla miehistöillä, mikä vaatii ammatti-opistokohtaista opinto-ohjaussuunnitelmaa. Ammattiopistokohtaisessa opinto-ohjaus-suunnitelmassa tulee olla selkeä vastuun- ja työnjako eri toimijoiden kesken.

Ohjaajana kehittymisen näkökulmasta opinto-ohjaussuunnitelman laatiminen oli erinomainen kehittämistehtävä. Opinto-ohjausta säätelevät lait ja asetukset, moniammatillinen yhteistyö ohjausta antavien henkilöiden kesken ja opiskelijan tukeminen koko opiskelun ajan ovat se tuki-ranka, mikä jokaisen ohjaustyötä tekevän tulee hallita laadukkaan ohjaustyön varmistamiseksi.

**LÄHTEET**

Ammatillisten perustutkintojen perusteiden toimeenpano. Ammatillisena koulutuksena ja näyttötutkintona. 2012. Opetushallitus. Juvenes Print - Tampereen Yliopistopaino Oy.

Jokilaaksojen koulutuskuntayhtymän pedagoginen toimintaohje. 2012. Painoykkönen Ky.
Oulainen.

Lerkkanen J. 2002. Koulutus- ja uravalinnan ongelmat. Koulutus- ja uravalinnan tavoitteen saavuttamista haittaavat ajatukset sekä niiden yhteys ammattikorkeakouluopintojen etenemiseen ja opiskelijoiden ohjaustarpeeseen. Jyväskylä: Jyväskylän ammattikorkeakoulu.

Numminen, U., Heino, J., Joronen-Vallin, K., Karlsson, R., Lerkkanen, J., Virtanen, R. & Pirttiniemi, J. 2005. Miten tuemme opiskelijaa oppilaitoksessamme? Opas ammatillisen oppilaitoksen opinto-ohjaussuunnitelman laatimiseen. Opetushallitus.